Ngading penulin, pemanah main asal benyawa
ASAL meh agi bisi lemambang, pengawa asal benyawa kitai Iban baka mengap, berenung enggau bepantun tetap agi mengkang dipejalaika. Sekali tu kitai bekunsi mimit pasal pengawa mengap. Pengap tu siti main asal benyawa ti mayuh sereta besai bendar guna dalam pengawa asal kena kitai Iban beridup kenyau ari kelia menya. Iya endang besai guna kena nembuka atur gawai enggau pengawa bukai  kitai Iban, kelimpah ari renung enggau timang jalung. Tu mega ngejungka lemambang pengap endang semampai ditambun puji laban pengelandik sida nusun sereta ngerintaika leka jaku awakka nyentuk reti iya sereta ngasi dalam guna kangau iya. MAYUH BENGKAH BANSA PENGAP Laban pengap tu mayuh bagi; iya nya baka mengap Gawai Umai, Gawai Pangkung Tiang, Gawai Batu, Pengap Ngerai Penyakit (tauka Pengap Sakit), Pengap Mulaika Semengat – tu kena orang ngubat tudah ke tesat ba kampung, lama pereman ba kampung dalam enggau sekeda pengap bukai. “Enti salah leka, salah kangau, salah sada, ila reti enggau pinta nya enda nyentuk; nya alai pengilap nya ngujungka pengap nya tau enda sidi, enda ngasi, enda nyadi. Ketegal nya mengap tu ukai sebarang, tang endang bisi reti, bisi tuju iya empu,” ku Lemambang Tennyson Enggu Undau lebuh berandau enggau penulis taun nyin suba. Lemambang Tennyson Enggu, 69, sida ari Nanga Assam, Melupa, Saratok siku ari nembiak nitih niang Tuai Lemambang Salok Jembu (1910 – 2002) suba. Iya meh lemambang pengabis biak nitih Salok entara taun 1965 enggau 1971 suba.  Bisi tiga bengkah Gawai Antu iya ngelembungka Salok ti tebilang nyadi tuai lemambang sereta suah diambi nimang di Batang Krian enggau Batang Saribas, kelebih agi ai Rimbas. Beduduk ari kebuah munyi ku Enggu nya meh leka pengap ke dikena lemambang ba siti-siti pengap nya enda tau enda nengah jalai ke betul enggaika enda nyemetak ba kangau enggau peminta iya ngagai Petara. RINTAI LEKA PENGAP Ambika banding, kena ngemunka leka pengap Gawai Batu, lemambang terubah iya nyebut genteran ngerintai Tuai Iban, udah nya nyebut Tuai Laut enggau Tuai Antu. Lebuh bala tuai udah datai magang, dia deh leka pengap bala lemambang ke mengap lalu nyebut nyebut semua indu antu. Sida lalu nyebut Kumang seduai Lulung ke ngasuh Simpurai seduai Pungga madah ka pemayuh rampa bala pengabang. Seduai nya lalu nyau bejalai setak ke setak. Lebuh seduai iya baru datai dia baru seduai madahka pengabang amat mayuh, tang agi bisi lapang, amat mayuh tang agi bisi kurang. Seduai nya madah diri nadai meda Raja Simpulang Gana datai enggau orang ngabang. Ninga berita ditusui Pungga seduai Simpurai munyi nya, dia Kumang seduai Lulung ngasuh seduai iya ngambi Raja Simpulang Gana ngabang. Tang seduai madah sama enda tau ngambi ngabang. Dia Kumang lalu ngasuh Bujang Geranjang, tang bakanya mega Bujang Geranjang madah diri enda dapat ngambi ngabang. Udah nya baru Simpurai seduai Pungga ngasuh Bujang Nendak. Bujang Nendak madah diri deka, tang iya enda tau enda nanya indai iya dulu. Indai Bujang Nendak lalu ngasuh iya nurun ngambi ngabang. LEKA PENGAP NGAMBI NGABANG Nya alai lekapun pengap ba genteran ngambi ngabang nya munyi tu: Tuju Lagu rumah sebuah Gagai tuai rumah sebengkah Lalu gagai orang di Kedap Melupa Meletup Munyi ke masak chagak bedil mariam Kedua bali nama iya, Batu Tekup Bedaup Munyi nyawa bandam betan Nya menua Nendak Nendai Berambai Biring. “Aku nginjau nuan nyapa Bujang Simpulang Gana, Berumah di Nanga Temaga Gelang. Nginjau nuan nyapai Rangkang Kirai Berumah di Sungai Penyangkai Dagang.” Udah nya ditampung baru munyi tu: “Lalu pansut Endu Dara Ramunai Berambut panjai nipas uras, Pansut Kumang Seladang Taya Kapas, Lalu nyapa Antu Bua ke gana-gana mangka tegalan, Lalu nanya Antu Besin  ke bemain niti papan. “Bisi pejalai meh kami duai tu aki, Minta silih nuan nunda sempadi api pengerang, Minta tampung nuan nunda semeliung putus pungkang,” pia ku Bujang Nendak. “Enti kita nginjau aku nyeru Raja Datu, Nya endang alai aku mansai nubu ngerebung mang. “Enti ngagai menua Rangkang Kirai, Nya endang alai aku teleba ngerambai lemiding danjang,” pia ku saut Antu Ribut. Antu Ribut lalu angkat mansang ngambi Raja Simpulang Gana ngabang ngagai gawai anak mensia di baruh senawah bulan mandang. “Gembi-gembi rarak entali, Nyaduh betubuh Pusai ati rari. Japai iya selabit, tinggal ga ladung. Japai iya duku, tinggal ga sarung. Lalu belanda meh Pusai rari, Dia iya tepapa ka tuga baku betudung, Tesangkut ka rumput bejanggut kumung. Pusai ke rari nya tadi tak enda tetiki ka rumah diri empu, dia iya lalu tetiki ka rumah bini Simpulang Gana, Bakatu ku munyi leka pengap senentang genteran nya: “Tak tetiki ka rumah Endu Endun Serentun Tanah Tumbuh, Tetiki ka rumah Endu Iyak Cherindak Tanggi Buluh. “Datai Pusai dia, ngakai-rai kelah-kelah Datai Pusai dia beguai sengah-sengah. Ditanya orang enda nyaut seleka mukut, Enda nimbas seleka beras. Lalu gali melekang pukang, Gunjuh-gunjuh gali telentang. Udah nya ribut ke bepuput pan lalu datai mangka ka rumah Bini Simpulang Gana. Terubah iya mangka ka rian, udah nya lalu mangka ka pinang, ka telenga atap, udah nya mangka ka langgur tenun. Dia deh Bini Simpulang Gana lalu berasai chelap bulu. Irau ati ka diri asai nya, dia iya lalu beati nilik. “Dinga tutung tak taung-taung nyelinting nama. “Udah nya Sigai seduai bini iya lalu ninga. Dia deh Sigai lalu mantai terupung iya sereta lalu nerupung laban deka meda kebuah sida apai iya nutung ngangau iya. “Sigai ke nerupung nya tadi lalu tepeda ka pengawa Anak Dayak enda jejena ngereja pengawa mua pemesai-mesai. “Dia sida lalu belatur nurun ngabang. Semua madah ka enggau ngabang magang bala sida benda, sida kebuk, sida guchi, sida udat, sida tempayan, benda pelawan enggau bansa tajau bukai. Semua ka enggau magang”. Nyadi cherita tu diketu ditu dulu lalu deka ditampung baru dudi ila. ARAM SAMA NGETANKA PENULIN MAIN ASAL Penulis endang kenyau ari mit chukup rindu ati ninga main asal benyawa, enda ngira iya pengap, renung, timang jalung, sugi, pantun sereta mega pelian. Kala mega penulis mendingka leka serabana sabak, kelebih agi maya tukang sabak ngelulu semengat deka angkat ninggalka tubuh tudah ti parai. Nyadi siti agi leka sabak ti chukup ngenyinuka ati nya lebuh semengat tudah ti parai deka ninggalka pendai asal sida ti endur iya ngingatka mayuh bengkah ulah, nyengkaum pengerindu beambai. Nya alai enti bisi awak, bala nembiak kemayaharitu anang enda magi jam ninga pemanah tusun jaku dikena lemambang, enda ngira nya renung, pengap, timang jalung, sabak enggau main asal benyawa bukai. Aram meh kitai sama anang ngelaungka pemanah munyi enggau leka main asal benyawa kitai bansa. Enti enda ditampung, dudi ila kitai deka nasal laban semua tu deka lenyau ditambun rauu pemansang. Sama bebendar meh kitai ngetanka penulin main asal awakka terus idup, terus tebilang, terus beguna besai dalam pengidup kitai bansa. Minta kitai sama gerai nyamai, sama gayu guru. Minta kitai enda busung ngelangkah gunung, enda danjan nengali malam, enda lesi bebadi nengali hari, enda midang nengali petang. Ngarapka sama panjai umur ngibun menua. Sama kaya penemu, sama kaya raja dalam basa enggau semua mensia. Kitai Iban aja meh ti ulih ngidupka main asal enggau jaku diri empu. Kitai ulih inggar negung munyi remaung ba mua lubang, kitai ulih kering baka bala sida Keling Gerasi Nading Bujang Berani Kempang, bala indu kitai pan ulih ga ngembuan pengelandik enggau pemajik baka Endu Mesanggai Dayang Kumang sida ari Gelung Batu Nakung Singit Nerabai Nunggang. Oleh TELESA EMPERAN 
See author's posts
